
MOZZJONI GĦAL RIŻOLUZZJONI TAL-PARLAMENT EWROPEW
dwar viżjoni ġdida għall-alleanzi tal-Universitajiet Ewropej
(2025/2036(INI))
Il-Parlament Ewropew,
–	wara li kkunsidra r-Regolament (UE) Nru 2021/817 tal-Parlament Ewropew u tal-Kunsill tal-20 ta’ Mejju 2021 li jistabbilixxi Erasmus+: il-Programm tal-Unjoni għall-edukazzjoni u taħriġ, żgħażagħ u sport u li jħassar ir-Regolament (UE) Nru 1288/2013[footnoteRef:2], [2:  ĠU L 189, 28.5.2021, p. 1, ELI: http://data.europa.eu/eli/reg/2021/817/oj.] 

–	wara li kkunsidra r-riżoluzzjoni tiegħu tal-15 ta’ Settembru 2020 dwar miżuri effikaċi biex Erasmus+, Ewropa Kreattiva u l-Korp Ewropew ta’ Solidarjetà jsiru aktar “ħodor”[footnoteRef:3], [3:  ĠU C 385, 22.9.2021, p. 2.] 

–	wara li kkunsidra r-riżoluzzjoni tiegħu tad-19 ta’ Mejju 2022 dwar l-istabbiliment taż-Żona Ewropea tal-Edukazzjoni sal-2025 – mikrokredenzjali, kontijiet ta’ apprendiment individwali u apprendiment għal ambjent sostenibbli[footnoteRef:4], [4:  ĠU C 479, 16.12.2022, p. 65.] 

–	wara li kkunsidra r-riżoluzzjoni tiegħu tat-23 ta’ Ġunju 2022 dwar l-implimentazzjoni ta’ miżuri ta’ inklużjoni fil-qafas ta’ Erasmus+ 2014–2020[footnoteRef:5], [5:  ĠU C 32, 27.1.2023, p. 58.] 

–	wara li kkunsidra l-istudju tal-11 ta’ Settembru 2023 li sar għall-Kumitat għall-Kultura u l-Edukazzjoni tiegħu bit-titolu “EU funding programmes 2021-2027 in culture, media, education, youth and sports: first lessons, challenges and future perspectives – Erasmus+” (Programmi ta’ finanzjament tal-UE 2021–2027 fil-kultura, il-media, l-edukazzjoni, iż-żgħażagħ u l-isport: l-ewwel lezzjonijiet, l-isfidi u l-perspettivi futuri – Erasmus+),
–	wara li kkunsidra l-istudju tal-20 ta’ Lulju 2023 li sar għall-Kumitat għall-Kultura u l-Edukazzjoni tiegħu bit-titolu “Early implementation of four 2021-2027 EU programmes: Erasmus+, Creative Europe, European Solidarity Corps and Citizens, Equality, Rights and Values (Strand 3)” (Implimentazzjoni bikrija ta’ erba’ programmi tal-UE 2021–2027: Erasmus +, Ewropa Kreattiva, Korp Ewropew ta’ Solidarjetà, u iċ-Ċittadini, l-Ugwaljanza, id-Drittijiet u l-Valuri (Fergħa 3)),
–	wara li kkunsidra r-rapport tal-Kummissjoni dwar l-eżiti u l-potenzjal trasformattiv tal-inizjattiva tal-Universitajiet Ewropej[footnoteRef:6], [6:  Il-Kummissjoni Ewropea: Id-Direttorat Ġenerali għall-Edukazzjoni, iż-Żgħażagħ, l-Isport u l-Kultura et al., Report on the outcomes and transformational potential of the European Universities initiative (Rapport dwar l-eżiti u l-potenzjal trasformattiv tal-inizjattiva tal-Universitajiet Ewropej), l-Uffiċċju tal-Pubblikazzjonijiet tal-Unjoni Ewropea, 2025.] 

–	wara li kkunsidra l-konklużjonijiet tal-Kunsill tal-14 u l-15 ta’ Diċembru 2017,
–	wara li kkunsidra l-konklużjonijiet tal-Kunsill tas-7 ta’ Ġunju 2018 dwar il-mixja lejn viżjoni għal Żona Ewropea tal-Edukazzjoni,
–	wara li kkunsidra r-Riżoluzzjoni tal-Kunsill tat-18 ta’ Novembru 2019 dwar l-iżvilupp ulterjuri taż-Żona Ewropea tal-Edukazzjoni biex jiġu appoġġati sistemi ta’ edukazzjoni u taħriġ orjentati lejn il-futur[footnoteRef:7], [7:  ĠU C 389, 18.11.2019, p. 1.] 

–	wara li kkunsidrat il-Komunikat Ministerjali ta’ Ruma tad-19 ta’ Novembru 2020 fil-Konferenza Ministerjali taż-Żona Ewropea ta’ Edukazzjoni Għolja,
–	wara li kkunsidra r-Rakkomandazzjoni tal-Kunsill (UE) 2021/2122 tas-26 ta’ Novembru 2021 dwar Patt għar-Riċerka u l-Innovazzjoni fl-Ewropa[footnoteRef:8], [8:  ĠU L 431, 2.12.2021, p. 1, ELI: http://data.europa.eu/eli/reco/2021/2122/oj.] 

–	wara li kkunsidra l-konklużjonijiet tal-Kunsill tas-17 ta’ Mejju 2024, dwar l-inizjattiva tal-Universitajiet Ewropej – Inqarrbu l-edukazzjoni għolja, ir-riċerka, l-innovazzjoni u s-soċjetà: Inwittu t-triq għal dimensjoni ġdida fl-edukazzjoni għolja Ewropea,
–	wara li kkunsidra l-komunikazzjoni tal-Kummissjoni tas-27 ta’ Marzu 2024 bit-titolu “Pjan ta’ azzjoni għal lawrja Ewropea” (COM(2024)0144),
–	wara li kkunsidra l-komunikazzjoni tal-Kummissjoni tal-5 ta’ Marzu 2025 intitolata “L-Unjoni tal-Ħiliet” (COM(2025)0090),
–	wara li kkunsidra l-Artikolu 54 tar-Regoli ta’ Proċedura tiegħu, kif ukoll l-Artikolu 1(e) tad-Deċiżjoni tal-Konferenza tal-Presidenti tal-11 ta’ Diċembru 2024 u l-Anness 3 tagħha dwar il-proċedura ta’ awtorizzazzjoni għat-tħejjija ta’ rapporti fuq inizjattiva proprja,
–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Kultura u l-Edukazzjoni (A10-0000/2025),
A.	billi l-edukazzjoni ta’ kwalità u l-kooperazzjoni akkademika u xjentifika huma prerekwiżiti biex niksbu l-awtonomija strateġika Ewropea tagħna, niġġieldu lill-iskarsezzi tal-ħiliet u nrawmu l-kompetittività mal-aqwa universitajiet tad-dinja;
B.	billi l-importanza tad-dinja akkademika u tal-universitajiet għal Ewropa kompetittiva hija sottolinjata fir-rapport ta’ Mario Draghi dwar il-futur tal-kompetittività Ewropea, fir-rapport ta’ Enrico Letta dwar il-futur tas-suq uniku u fir-rapport ta’ Manuel Heitor dwar l-evalwazzjoni interim ta’ Orizzont Ewropa;
C.	billi Erasmus+ huwa programm emblematiku tal-UE li jappoġġja l-edukazzjoni, it-taħriġ, iż-żgħażagħ u l-isport fl-Ewropa u lil hinn minnha;
D.	billi l-inizjattiva tal-Universitajiet Ewropej ġiet stabbilita bħala inizjattiva emblematika fl-ambitu tal-perjodu ta’ programmazzjoni attwali (2021–2027) ta’ Erasmus+;
E.	billi l-alleanzi tal-Universitajiet Ewropej jaqdu skop multidimensjonali, billi jibdew bil-ħolqien ta’ kurrikuli konġunti u jipprogressaw lejn il-ħolqien ta’ kampusijiet interuniversitarji li għandhom dimensjoni Ewropea b’saħħitha, maħsuba biex irawmu l-mobbiltà tal-istudenti u tal-persunal akkademiku u amministrattiv, u lejn bidliet aktar trasformattivi tal-pajsaġġi tal-edukazzjoni għolja fl-Istati Membri u fil-pajjiżi parteċipanti;
F.	billi l-libertà akkademika u xjentifika hija prinċipju ċentrali tal-missjonijiet u l-attivitajiet tal-universitajiet;
G.	billi l-istituzzjonijiet tal-edukazzjoni għolja fl-Ewropa jiffaċċjaw sfidi bil-kollaborazzjoni transnazzjonali, speċjalment fir-rigward tal-finanzjament u l-governanza;
H.	billi l-inizjattiva tal-Universitajiet Ewropej kienet ħafna aktar ta’ suċċess milli kien previst fil-bidu; billi l-għan li jinħolqu 20 alleanza spjegat fil-konklużjonijiet tal-Kunsill tal-2017 inqabeż, peress li issa nħolqu 65 alleanza, li jinkludu aktar minn 570 università b’aktar minn 2 200 sieħeb estern, mingħajr l-ebda allokazzjoni baġitarja addizzjonali;
I.	billi dawn l-alleanzi attwali ntgħażlu permezz ta’ ħames sejħiet miftuħa kompetittivi li kienu jiffukaw fuq il-kwalità, l-eċċellenza, l-inklużività u l-kopertura ġeografika ekwa;
J.	billi l-inizjattiva tal-Universitajiet Ewropej hija strument ewlieni għall-bini ta’ Żona Ewropea tal-Edukazzjoni integrata, kompetittiva u inklużiva u għat-tisħiħ tal-identità Ewropea;
K.	billi l-alleanzi taw prova tal-potenzjal trasformattiv tagħhom biex jimmodernizzaw is-sistemi tal-edukazzjoni għolja tal-Istati Membri u sawru rwol għalihom infushom fl-edukazzjoni ta’ ġenerazzjoni ġdida ta’ studenti Ewropej mobbli; billi l-universitajiet minn diversi alleanzi jinsabu fuq quddiem nett tal-bidliet leġiżlattivi fil-pajjiżi tagħhom stess;
L.	billi 23 Stat Membru qed jiffinanzjaw l-alleanzi bil-baġits nazzjonali tagħhom;
Is-sitwazzjoni attwali, l-isfidi u l-ostakli
1.	Jirrikonoxxi l-merħba kbira mogħtija lill-inizjattiva tal-Universitajiet Ewropej mill-istituzzjonijiet tal-edukazzjoni għolja u r-rwol tal-inizjattiva fl-iffaċilitar tal-isforzi biex jitneħħew l-ostakli għall-kooperazzjoni internazzjonali fl-edukazzjoni għolja; jenfasizza l-fatt li l-proġetti ta’ mobbiltà, il-ħolqien ta’ kurrikuli komuni u l-kooperazzjoni fir-riċerka bejn l-universitajiet fl-Ewropa huma strumentali biex jiġu indirizzati l-ħtiġijiet f’oqsma strateġiċi; jinnota li l-alleanzi huma għodda b’saħħitha għall-implimentazzjoni tal-Proċess ta’ Bolonja;
2.	Jissottolinja d-diversità tal-alleanzi f’dawk li huma governanza, temi u suġġetti koperti, u d-daqs tal-universitajiet parteċipanti u l-post fejn jinsabu; jinnota l-parteċipazzjoni kbira u ta’ suċċess tal-universitajiet minn bliet ta’ daqs medju, żoni rurali u reġjuni ultraperiferiċi, li jagħmluha inizjattiva aċċessibbli u inklużiva; jenfasizza l-fatt li l-approċċ “kulħadd f’keffa waħda” mhuwiex xieraq għall-alleanzi; jinnota li r-rappreżentanza ġeografika madwar l-Ewropa kollha tal-universitajiet fi ħdan l-alleanzi hija essenzjali biex jiġi indirizzat b’mod determinal l-eżodu tal-imħuħ;
3.	Jilqa’ l-integrazzjoni tal-istudenti fl-istrutturi tal-governanza tal-alleanzi, li tippermetti liż-żgħażagħ ikollhom impatt reali fuq l-iżvilupp tagħhom;
4.	Jilqa’ l-fatt li xi alleanzi qed jinvolvu ruħhom fi proġetti pilota mmirati lejn il-ħolqien ta’ lawrja Ewropea u/jew status legali; jenfasizza, madankollu, li l-alleanzi m’għandhomx iservu bħala l-uniku strument għall-innovazzjoni fl-edukazzjoni għolja; jinnota li l-alleanzi għandu jkollhom il-libertà li jispeċjalizzaw u jkunu flessibbli fl-impenji tagħhom;
5.	Jilqa’ ż-żieda sinifikanti fl-għadd ta’ proġetti tal-mobbiltà li jinvolvu studenti u persunal akkademiku u amministrattiv f’universitajiet li jipparteċipaw fl-alleanzi meta mqabbla ma’ proġetti oħra ta’ mobbiltà tal-Erasmus+; jinnota li l-objettiv inizjali li tinkiseb mobbiltà bla xkiel għal 50 % tal-istudenti fl-alleanzi parteċipanti għadu ma ntlaħaqx;
6.	Jinsab imħasseb dwar it-theddid attwali għal-libertà akkademika u xjentifika f’diversi partijiet tad-dinja, inkluż f’xi Stati Membri; jissottolinja r-rwol li l-universitajiet, inklużi l-alleanzi, għandhom biex jagħmlu s-settur Ewropew tal-edukazzjoni għolja aktar attraenti għall-istudenti u l-persunal akkademiku mhux tal-UE;
7.	Jilqa’ l-inizjattiva tal-Unjoni tal-Ħiliet, speċjalment il-proposta li jmiss dwar l-istatus legali tal-alleanzi, li tagħmilha aktar faċli għalihom li jagħtu bidu għal proġetti Ewropej u jmexxuhom, jattiraw il-finanzjament u jwessgħu l-istruttura tal-governanza tagħhom, speċjalment fil-każ tal-universitajiet minn pajjiżi mhux tal-UE;
8.	Jilqa’ l-ħolqien ta’ FOREU4ALL, komunità ta’ prattika għall-alleanzi tal-Universitajiet Ewropej; jissottolinja r-rwol ewlieni tiegħu fit-tixrid tal-innovazzjonijiet mill-alleanzi għall-komunità akkademika usa’;
Rakkomandazzjonijiet
9.	Jissottolinja li l-finanzjament u l-azzjonijiet iridu jiġbru fihom it-tliet missjonijiet universitarji u t-trijangolu tal-għarfien: l-edukazzjoni, ir-riċerka u l-innovazzjoni; jinsab imħasseb dwar in-nuqqas ta’ pilastri tar-riċerka u tal-innovazzjoni fi ħdan l-alleanzi; jenfasizza l-potenzjal sinifikanti li għandhom l-alleanzi biex jinbnu networks ta’ riċerkaturi u ta’ kondiviżjoni tal-għarfien fil-livell Ewropew, għal impatt immultiplikat f’oqsma strateġiċi bħall-computing kwantistiku jew l-intelliġenza artifiċjali;
10.	Jisħaq fuq il-ħtieġa ta’ finanzjament sostenibbli u prevedibbli għall-alleanzi attwali; jitlob lill-Kummissjoni tikkunsidra li tirriżerva s-sejħiet futuri għall-kontinwazzjoni tal-alleanzi attwali u ta’ suċċess; jitlob lill-Kummissjoni żżomm il-proċess tal-applikazzjoni sempliċi kemm jista’ jkun;
11.	Jissottolinja li l-viżjoni strateġika għall-alleanzi tal-universitajiet għandha tiġi riflessa fil-qafas finanzjarju pluriennali li jmiss; jitlob lill-Kummissjoni tevalwa kull alleanza sabiex tipprovdi appoġġ u soluzzjonijiet imfassla apposta fir-rigward tal-iżvilupp futur tagħhom;
12.	Jirrikonoxxi l-ħtieġa li l-inizjattiva tal-Universitajiet Ewropej tkompli tkun parti mill-programm Erasmus+; jissottolinja li Erasmus+ ma jistax ikun l-uniku sors ta’ finanzjament għall-alleanzi; jitlob lill-Kummissjoni tippreżenta strateġija ta’ investiment komprensiva għall-alleanzi, li tinkludi finanzjament minn programmi tal-UE bħal Orizzont Ewropa, Ewropa Diġitali, InvestEU, il-Fond Soċjali Ewropew Plus u l-Fond Ewropew għall-Iżvilupp Reġjonali;
13.	Jenfasizza l-fatt li, sabiex jinkiseb suċċess reali li jinkludi l-kwalità, l-eċċellenza u l-inklużjoni, l-appoġġ għall-alleanzi ma jistax jiġi biss mill-baġit Ewropew iżda għandu jiġi wkoll minn sorsi nazzjonali, lokali u privati;
14.	Jisħaq fuq il-ħtieġa li l-internazzjonalizzazzjoni tal-alleanzi tissaħħaħ, f’konformità, fost l-oħrajn, mal-istrateġija Global Gateway; jinnota li l-alleanzi huma fil-livell it-tajjeb biex jiġu stabbiliti s-sħubijiet ma’ pajjiżi mhux tal-UE, u jistgħu jużaw għodod bħall-Erasmus Mundus; jitlob lill-Kummissjoni u lill-alleanzi jiżguraw li s-sħab kollha involuti jikkonformaw mal-valuri Ewropej;
15.	Jitlob lill-Kummissjoni, lill-Istati Membri u lill-alleanzi jaqilbu minn “loġika bbażata fuq il-proġetti” għall-kooperazzjoni trasformattiva fit-tul; jissottolinja kemm hu importanti li l-alleanzi jkunu jistgħu jespandu; jissottolinja l-ħtieġa li jiġu stabbiliti għanijiet kwalitattivi aktar milli kwantitattivi;
16.	Jinnota li l-alleanzi qed jittestjaw modi innovattivi ta’ tagħlim u ta’ akkwist tal-għarfien, bħall-mikrokredenzjali u l-mobbiltà mħallta; jenfasizza l-ħtieġa li l-interoperabbilità tas-sistemi tal-kompjuter tiġi kkonsolidata biex jinħolqu interkampusijiet virtwali Ewropej ġenwini;
17.	Jitlob lill-Kummissjoni tikkunsidra li żżid il-kriterji fis-sejħiet futuri possibbli, f’konformità mat-temi marbuta mal-awtonomija strateġika Ewropea u l-kompetittività Ewropea, bħall-enerġija, id-difiża, it-tibdil fil-klima u t-tranżizzjoni diġitali;
18.	Jenfasizza l-ħtieġa li l-alleanzi jkollhom l-istruttura u l-kapaċitajiet it-tajba biex jappoġġjaw it-trasferiment tat-teknoloġija u jippermettu ż-żieda fir-riċerka, fil-livell Ewropew;
19.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

<PathFdR>PR\1318340MT.docx</PathFdR>		PE<NoPE>770.272</NoPE><Version>v02-00</Version>
MT	Magħquda fid-diversità	MT
PE<NoPE>770.272</NoPE><Version>v02-00</Version>	8/9	<PathFdR>PR\1318340MT.docx</PathFdR>
MT
<PathFdR>PR\1318340MT.docx</PathFdR>	9/9	PE<NoPE>770.272</NoPE><Version>v02-00</Version>
		MT
[bookmark: _Toc256000004]NOTA SPJEGATTIVA
Il-kunċett tal-Alleanzi tal-Universitajiet Ewropej issemma għall-ewwel darba fid-diskors ta’ Sorbonne tal-2017 minn Emmanuel Macron, President tar-Repubblika Franċiża. Dan sar realtà fl-2019 u ġie implimentat bħala parti mill-programm Erasmus+ 2021–2027. Din l-idea hija appoġġjata minn tradizzjoni twila ħafna ta’ kooperazzjoni u skambji bejn l-universitajiet Ewropej li tmur lura għall-Medju Evu, b’eżempji bħall-vjaġġi ta’ Desiderius Erasmus lejn bliet akkademiċi, jew il-Grand Tour, vjaġġ edukattiv tradizzjonali fl-Ewropa, għall-irġiel żgħażagħ mis-seklu 17 sas-seklu 19. L-Inizjattiva tal-Alleanzi tal-Universitajiet Ewropej, fil-forma attwali tagħha, kienet tfasslet bħala network ta’ universitajiet li jippromwovi l-mobbiltà tal-istudenti bejn il-kampusijiet, u biex tavvanza l-innovazzjoni pedagoġika. L-ewwel Alleanzi ġew varati fl-2019, u saru suċċess immedjat. Filwaqt li l-idea oriġinali kienet li jiġu varati biss 20 alleanza, illum jeżistu 65 alleanza, li jlaqqgħu flimkien aktar minn 570 università, li jirrappreżentaw aktar minn nofs il-popolazzjoni tal-istudenti tal-Unjoni Ewropea. Is-sejħiet tal-Kummissjoni għall-alleanzi tal-universitajiet kienu ta’ natura miftuħa, li ppermettew lill-universitajiet iwettquhom b’mod miftuħ u kreattiv meta kienu jiġu biex jiddeċiedu l-għadd ta’ sħab, it-tipi ta’ governanza, it-temi li kienu se jindirizzaw u l-forom ta’ kollaborazzjoni tagħhom. Dan il-mudell li rnexxa mhux biss ippermetta l-parteċipazzjoni tal-universitajiet li huma l-akbar u l-aktar rikonoxxuti internazzjonalment, iżda wkoll dik tal-universitajiet żgħar u ta’ daqs medju, u ta’ dawk fir-reġjuni ultraperiferiċi, biex jingħaqdu madwar temi u objettivi kondiviżi li jikkontribwixxu għall-vitalità tat-territorju tagħhom, joffru liż-żgħażagħ edukazzjoni fil-livell tal-UE, u jindirizzaw l-eżodu tal-imħuħ. Dan jagħmlu proġett inklużiv ħafna li jiddemokratizza l-eċċellenza akkademika b’mod inklużiv. Ħafna aktar min-networks, dawn l-Alleanzi joħolqu wkoll kampusijiet intra-Ewropej u saru katalisti għall-bidliet leġiżlattivi. Huma muturi tal-innovazzjoni, filwaqt li jnaqqsu d-diskrepanza fil-ħiliet u jħeġġu ġenerazzjoni ġdida ta’ żgħażagħ Ewropej jesploraw u jitgħallmu. Hemm diversi raġunijiet għala wieħed iħares aktar mill-qrib lejn l-Alleanzi, b’mod partikolari lejn il-potenzjal futur tagħhom u l-kwistjonijiet li ġew identifikati matul is-snin. Fi żmien ta’ żieda fl-insigurtà globali, l-Alleanzi saru assi reali biex itejbu l-kompetittività u s-sovranità tal-Unjoni Ewropea. Għalhekk jeħtieġ li tissaħħaħ il-kapaċità tagħhom għall-innovazzjoni u r-riċerka u għat-trasferimenti tat-teknoloġija, b’mod partikolari fis-setturi kritiċi u strateġiċi li jistgħu jkomplu jiksbu s-sigurtà u l-eċċellenza għall-Unjoni Ewropea. Meta l-libertà akkademika tkun taħt attakk, b’mod partikolari minn atturi globali bħall-Istati Uniti tal-Amerka, l-Alleanzi tal-Universitajiet Ewropej huma għodda li biha l-UE tista’ tkompli tattira riċerkaturi u akkademiċi minn madwar id-dinja kollha. Għal dan il-għan, jeħtieġ li jiġu akkwistati investiment u finanzjament għall-Alleanzi, sabiex jiżdiedu l-kapaċitajiet tagħhom, tissaħħaħ l-effiċjenza tagħhom, jiġu kkonsolidati l-mudelli tagħhom u tiġi ggarantita l-lonġevità tagħhom, bil-mira li fil-futur isiru indipendenti. Programmi bħal Erasmus+ huma ta’ importanza vitali għal dan. Aktar milli joħolqu Alleanzi ġodda, dawn il-programmi u l-finanzjament tagħhom għandhom jappoġġjaw is-suċċess tal-Alleanzi eżistenti li diġà bdew isawru mill-ġdid l-eċċellenza akkademika u l-libertà akkademika tal-UE.

Il-lista ta’ hawn fuq hija mfassla taħt ir-responsabbiltà esklużiva tar-rapporteur.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur tiddikjara li ppreżentat lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

